የግልገል ጊቤ 3 የሀይል ማመንጫ ተርባይኖች ከዛሬ ጀምሮ ይሞከራሉ
የግልገል ጊቤ ቁጥር ሶስት የውሃ ሀይል ማመንጫ ፕሮጀክት ከዛሬ ጀምሮ የሀይል ማመንጫ አካላቶቹ ውሃ መቀበል ይጀምራሉ።ይህም ግድቡ የተለያዩ የሙከራ ስራዎችን እንዲያከናውን በማድረግ ወደ ሀይል ማመንጨት እንዲሸጋገር ያደርገዋል።የውሃ፣ መስኖና ኢነርጂ ሚኒስትር አቶ አለማየሁ ተገኑ ለፋና ብሮድካስቲንግ ኮርፖሬት እንደተናገሩት፥ የግድቡ አጠቃላይ ግንባታ በመጠናቀቅ ላይ ሲሆን፥ የያዘው የውሀ መጠንም ወደ ሙከራ ስራ የሚያስገባው መሆኑ ተረጋግጧል።ግድቡ አሁን ከደረሰበት የግንባታ ደረጃ እስከ 146 ሜትር ያለው ከፍታው በውሃ የተሞላ ሲሆን፥ የውሃ መጠኑ ከሶስት ቢሊዮን ሜትር ኪዩብ እንደሚያልፍ ይገመታልም ነው ያሉት።ጥር ወር ላይ የተጀመረው የውሃ ሙሌት እዚህ ከፍታ ላይ በመድረሱም ከግድቡ ውሃን ወደ ተርባይኖች የሚወስደው አካል “ወተር ኢንቴክ”  የሚባለውን የግድቡን ክፍል ሙሉ በሙሉ ሸፍኖታል።ይህም ግድቡ ወደ ስራ እንዲገባ ያደረገው ደረጃ ነውም ብለዋል አቶ አለማየሁ።1 ሺህ 870 ሜጋ ዋት ኤሌክትሪክ ሀይል ለሚያመነጨው ግልገል ጊቤ ሶስት የሀይል ማመንጫ ተርባይኖች የመግጠሙ ስራ እየተከናወነ ነው።ግድቡ እያንዳንዳቸው 187 ሜጋ ዋት ኤሌክትሪክ የሚያመነጩ 10 ተርባይኖች ይኖሩታል።የሁሉም ተርባይኖች ተከላ የተከናወነ ቢሆንም ሀይል ለማመንጨት ዝግጁ ተደርገው የተጠናቀቁት ግን ሶስቱ ተርባይኖች ናቸው።አራተኛውም ለሀይል ማመንጨት ዝግጁ ሆኖ በመጠናቀቅ ላይ መሆኑን አቶ አለማየሁተናግረዋል።አሁን ላይ ግድቡን ወደ ስራ ለማስገባት የቀረው ስራ የተጠራቀመውን ውሃ ወደ ተርባይኖቹ እያስገቡ በውሃ መሞከር ነው ያሉት ሚኒስትሩ፥ ከነገ ጀምሮም አንዱን የሀይል ማመንጫ ተርባይን በውሃ መሞከር ከተጀመረ በኋላ ተራ በተራ ሁሉም ተርባይኖች ወደ ስራ የሚገቡ ይሆናል።የሀይል ማመንጫ ተርባይኖቹ በውሃ ተሞክረው እንደሚሰሩ ከተረጋገጡም በቀጣይ የሙከራ ሀይል እየተመረተ ወደ ብሄራዊ ቋት የሚገባ ይሆናል።ሙከራው በፍጥነትና በስኬት የሚከናወን ከሆነም ከተቻለ በያዝነው ወር የማይሆን ከሆነ ግን መስከረም ወር ላይ ወደ ብሄራዊ ቋት የሚገባው ሀይል መመንጨት እንደሚጀምር ተመልክቷል።ሶስቱ ተርባይኖች በስኬት ወደ ስራ የሚገቡ ከሆነም ከ500 ሜጋ ዋት በላይ ሀይል በቅርቡ ማግኘት ይቻላል።እስከ ቀጣዩ ዓመት ታህሳስ ወር የሚገኘው ውሃ በዚሁ የሚቀጥል ከሆነ ሁሉም ተርባይኖችን በፍጥነት ወደ ስራ የሚገቡ ይሆናልም ብለዋል።ግልገል ጊቤ ቁጥር ሶስት እስካሁን ስራ ላይ ካሉት የሀይል ማመንጫዎች ከፍተኛውን ሀይል ይዞ የሚመጣ ነው።ኢትዮጵያ ከአምስት ዓመት በፊት የተከዜን፣ የግልገል ጊቤ ቁጥር ሁለትንና ጣና በለስ የውሃ ሀይል ማመንጫዎችን በአንድ ዓመት ውስጥ ስራ ካስጀመረች በኋላ ግልገል ጊቤ ሶስት የሀይል ማመንጫ የመጀመሪያው ይሆናል።በ1 ነጥብ 8 ቢሊየን የአሜሪካ ዶላር ከአምስት ዓመታት በፊት የተጀመረው ግለገል ጊቤ ሶስት የኤሌክትሪክ ሀይል ማመንጫ ግድብ ግንባታ በአሁኑ ወቅት  98 በመቶ ላይ ደርሷል።(ፋና ብሮድካስቲንግ)